Psalmo 114
1 Esi Israel do go tso Egipte,
esi Yakob ƒe aƒe la do go
tso gbe bubu gblɔlawo dome la,
2 Yuda zu Mawu ƒe kɔkɔeƒe,
eye Israel zu eƒe fiaɖuƒe.
3 Atsiaƒu kpɔe, eye wòsi dzo,
Yɔdan tɔsisi hã te yi megbe.
4 Towo ti kpo abe agbowo ene,
eye togbɛwo abe alẽviwo ene.
5 O! Atsiaƒu, nu ka ta nèsi ɖo,
O! Yɔdan tɔsisi, nu ka ta nète yi megbe ɖo?
6 Mi towo, nu ka ta mieti kpo abe agbowo ene,
eye mi togbɛwo abe alẽviwo ene ɖo?
7 O! Anyigba, dzo nyanyanya le Aƒetɔ la ŋkume,
le Yakob ƒe Mawu la ŋkume,
8 eya ame si trɔ agakpe wòzu tɔʋu
kple agakpe sesẽ wòzu tsidzɔƒe.